Echetz s-tiʼile xeʼt vet inqʼa iqʼesal uqʼeʼybʼal tiʼ itxhokox Jesuus,
atz tiʼ iyatzʼax el Jesuus,
tan,
tiʼ uvaʼ ibʼan Jesuus bʼaʼn u vinaq tuulbʼal u xeem qʼij saavado.
Yaʼne ech tal Jesuus te inqʼa iqʼesal uqʼeʼybʼal s-eche:
—Yeʼl vinBʼaal nik itanbʼa taqʼonveʼ,
tetxhal tul tu qʼij uvaʼa,
kʼuxh xeem qʼij.
Echatetz kuxh uvaʼe nik inbʼane,
—xeʼt Jesuus.
Kʼuxhetz ech tal Jesuuse,
tan aalxh nikich ibʼant inqʼa iqʼesal uqʼeʼybʼal yaʼl tiʼ iyatzʼax el Jesuus,
tan,
tiʼ uvaʼ nikich teesa Jesuus iqʼij u bʼekʼbʼal tetz u xeem qʼij saavado s-vatz,
atz,
tiʼ uvaʼ nikich tal Jesuus Tiuxh sibʼaal.
Tul nikich ibʼan tibʼ Jesuus eela tuchʼ quBʼaal Tiuxh s-vatz.
Yaʼne ech tal Jesuus te inqʼa iqʼesal uqʼeʼybʼal s-eche:
—Tira toq val sete:
Yeʼxhkam vaʼq laʼ inbʼan sinjunal,
in viKʼaol quBʼaal Tiuxh.
Pet aʼ nik inbʼan kam uvaʼ nik vil ibʼant vinBʼaal.
Tan kam uvaʼ nik ibʼan vinBʼaal,
tul antetzxh uvaʼe nik inbʼane.
Tul at taanima vinBʼaal Tiuxh s-viʼ,
tan in viKʼaol.
Tul nik ikʼutxh s-ve jankʼal uvaʼ nik ibʼaneʼ.
Tul nik taqʼ viqleʼm tiʼ ibʼanaxeʼ.
Tul atel kuxh kam toq etil inbʼantaʼ uvaʼ palnaʼq tiibʼa uvaʼ nik etileʼ.
Tan aʼ u quBʼaal toq lotxhon in tiʼ ibʼanaxeʼ.
Echetz toq ikaj etaanimae s-tiʼ.
Tan kamxh nik tulsat vinBʼaal taanima inqʼa kamnaʼq tiʼ taqʼax qʼij isaq,
tul echatxh laʼ vaqʼte u qʼij saq uvaʼ yeʼl iyaʼebʼal imotxebʼal te u xaol uvaʼ,
in laʼ saʼon.
Tul yeʼxhabʼil invaʼq xaol laʼ taqʼ kuʼ vinBʼaal yol tinuqul tiʼ vipaʼv.
Pet aʼ qat taqʼvat vinBʼaal t-inqʼabʼ uvaʼ,
aʼ in,
laʼ aqʼon kuʼ yol tinuqul tiʼ inqʼa xaol.
Tul kamxh uvaʼ nik toksal iqʼij vinBʼaal taʼn inqʼa xaol,
tul echatxh laʼ toksal inqʼije taʼn inqʼa xaol.
Jaʼletz uvaʼ yeʼ laʼ oksan inqʼij,
tul aʼetz koq vinBʼaal uvaʼ txhaqon tzaan in,
laʼ oksal iqʼij taʼn.
Tira toq val sete:
Jaʼl u xaol nik abʼin vinyol,
tul laʼ iqeja uvaʼ,
aʼ vinBʼaal txhaqon tzaan in,
atetz qʼij isaq uvaʼ yeʼl iyaʼebʼal imotxebʼal.
Atz yeʼletz vete u yol laʼ jaʼp s-tiibʼa tiʼ ibʼen tu kʼaxkʼo uvaʼ laʼ iqʼon tu kamchil,
pet at vet qʼij isaq.
Tira toq val sete:
Laʼ opoon vaʼl qʼij uvaʼ toq tabʼi vet inqʼa xaol vinyol,
in,
viKʼaol quBʼaal Tiuxh,
inqʼa xaol,
inqʼa yeʼl qʼij isaq kʼatz vinBʼaal Tiuxh.
Jaʼletz uvaʼ laʼ qeon vinyol,
tul aʼetz uvaʼe,
at qʼij isaq uvaʼ yeʼl iyaʼebʼal imotxebʼal.
Tan aʼetz vete uvaʼ atil oʼ s-txheel.
Tan kamxh u tiqleʼm vinBʼaal at tiʼ taqʼax u qʼij saq uvaʼ yeʼl iyaʼebʼal imotxebʼal,
tul echatetzxh u viqleʼme at taʼn tiʼ taqʼax qʼij saq uvaʼ yeʼl iyaʼebʼal imotxebʼal,
in viKʼaol.
Atz qat taqʼ vinBʼaal viqleʼm tiʼ taqʼax kuʼ yol tinuqul tiʼ inqʼa xaol tiʼ vipaʼv,
in,
u Kʼaola uvaʼ qat bʼen in s-alam aanima.
Poro yeʼl ex laʼ kaj etaanima tiʼ inqʼa yol uvaʼ qat val sete.
Tan laʼ opoon invaʼl qʼij uvaʼ jankʼal inqʼa kamnaʼql veteʼ laʼ abʼin vinsikʼletaʼ.
Tul yek laʼ motx itzʼatxh veteʼ.
Jaʼletz u xaol uvaʼ bʼanon u bʼaʼn,
tul aʼetz inqʼae,
yek laʼ vitzʼeʼvsa inpaqte.
Tul aʼ u bʼaʼn laʼ bʼen tileʼ.
Pet jaʼl inqʼa xaol uvaʼ bʼanon u yeʼbʼaʼn,
tul laʼ motx itzʼeʼv qʼaoq inpaqte.
Poro in laʼ aqʼon vet jaʼp u yol s-tiibʼa tiʼ ibʼen tu kʼaxkʼo.
Tul yeʼxhkam invaʼq nik intxʼol ibʼanax sinjunal.
Pet bʼaxa nik vabʼi te vinBʼaal kam laʼ inbʼana.
Yaʼnetze nik vaqʼ kuʼ u yol tinuqul.
Tul inuquletzxh uvaʼ nik inbʼan tiʼ taqʼax kuʼ yol tinuqul.
Tan jit aʼ u vitzʼabʼal nik voksa sinjunalil,
pet aʼ nik voksa u titzʼabʼal vinBʼaal uvaʼ txhaqon tzaan in.
Oqetz junt kuxh laʼ val inuqul inqʼa yol s-viʼ,
tiʼ u viqleʼm,
tul laʼ koq ok s-tuul.
Pet at vaʼt uvaʼ nik alon inuqul inqʼa yol s-viʼ.
Echetz vootzaqle uvaʼ inuqulxhte inqʼa yol uvaʼ nik tal s-viʼ.
Tan aʼ,
uvaʼs etxhaqt bʼen kaʼl inqʼa emol tiʼ tabʼil te Xhun,
tiʼ uvaʼ kamich u viqleʼm,
tul echatxh talt Xhun inuqul inqʼa yole s-viʼ.
Poro jit aʼ nik inkʼuqbʼa inkʼuul tiʼ vaʼq u yol uvaʼ laʼ tal invaʼq u xaol s-viʼ.
Pet nik viqʼo tzaan u yol tiʼ talt Xhun inuqul u yol s-viʼ,
tiʼ uvaʼ laʼ eqea,
atz laʼ chitp ex t-inqʼa epaʼv.
Tul tira nikich tal Xhun jankʼal vinuqul s-viʼ.
Tan echich Xhun,
eche invaʼq xamal uvaʼ nik toybʼeʼ,
tul nik itxiquneʼ.
Tul chiibʼ ex tiʼ tabʼil inqʼa yol tuulbʼal jolol qʼij.
Poro atel jolt kam uvaʼ nik alon inuqul inqʼa yol s-viʼ uvaʼ sibʼ palnaʼq viʼ uvaʼ tal Xhun s-viʼ.
Tul aʼat nik alon inuqul inqʼa yol s-viʼ,
jankʼal inqʼa kaebʼal aanima nik motx inbʼaneʼ.
Tan aʼetz uvaʼe,
qat itxhaq in vinBʼaal tiʼ ibʼanaxeʼ.
Echetz aʼ,
inqʼa inbʼanoʼm,
nik kʼutxhun uvaʼ,
aʼ vinBʼaal txhaqon tzaan in.
Echetz ant vinBʼaal,
uvaʼ txhaqon tzaan in,
nik alon inuqul inqʼa yol s-viʼ tuchʼ jankʼal inqʼa nik motx inbʼan taʼn.
Tul yeʼl inpaqxoʼq etabʼi iyoloneʼ,
atz yeʼl inpaqxoʼq etila.
Tul yeʼ nik enima viyol vinBʼaal.
Tan yeʼ nik eqejeʼ uvaʼ,
aʼ ine,
uvaʼ txhaqel tzaan in taʼn.
Pet bʼantan tekʼxh nik etxhʼoti viyolbʼal quBʼaal Tiuxh,
inqʼa tzʼibʼamal ka.
Tan aʼ nik etitzʼa uvaʼ tiʼ vetxhʼotit inuqul viyolbʼal quBʼaal Tiuxh toq eleqvat qʼij esaq uvaʼ yeʼl iyaʼebʼal imotxebʼal.
Aʼetz nik yolonk viyolbʼal quBʼaal Tiuxh s-viʼ.
Tul aaletz yeʼ nik esaʼt inqeexeʼ in,
u Kriisto,
in,
uvaʼ laʼ aqʼon qʼij esaq uvaʼ yeʼl iyaʼebʼal imotxebʼal.
Aloq jit aʼ nik intxhoke uvaʼ laʼ oksal inqʼij taʼn inqʼa xaol.
Tan vootzaq vetxumbʼal.
Tul vootzaqle uvaʼ yeʼl etaanima tiʼ u quBʼaal Tiuxh.
Pet qat ul in tuchʼ u tiqleʼm vinBʼaal uvaʼ taqʼ s-ve.
Tul yeʼ nik ekʼul in.
Vaʼtenetz koq xaol laʼ ul toksa iqʼij sexoʼl,
tul aʼetz uvaʼe toq ekʼule.
Tul keʼchetz koq laʼ eqejt in,
tan aʼ nik etxhok toksal eqʼij sevatzaqil.
Tul jit aʼ nik etxhok toksal eqʼij taʼn quBʼaal Tiuxh,
uvaʼ taʼn kuxhte u Tiuxh.
Tul yeʼ laʼ etitzʼa uvaʼ,
aʼ,
in,
laʼ xotxhon ex te vinBʼaal.
Pet atz aʼ Moisees toq xotxhon ex,
tiʼ uvaʼ yeʼ nik enima inqʼa bʼekʼbʼal uvaʼ itzʼibʼa ka,
kʼuxh aʼxh kʼuqlel ekʼuul tiʼ kam uvaʼ itzʼibʼa ka Moisees.
Pet nik koq eqej inqʼa yol uvaʼ itzʼibʼa ka Moisees,
tul nik koq eqej inqʼa yol nik valeʼ.
Tan s-viʼe itzʼibʼavat ka Moisees inqʼa yol.
Pet oqetz yeʼ nik eqej inqʼa yol uvaʼ itzʼibʼa ka Moisees s-viʼ,
¡keʼchetz koq laʼ eqejt inqʼa yol uvaʼ nik motx valeʼ!
—xeʼt Jesuus te inqʼa iqʼesal tuqʼeʼybʼal inqʼa tij imam Israeel.